Ole Sohn (SF), 2002-11-06:
Det er lidt interessant at sidde og lytte til debatten som ordfører for et parti, som altid har været i opposition, for man gør sig nogle betragtninger om nuværende og tidligere regeringspartier i deres adfærd.
Eksempelvis husker jeg tydeligt, at jeg i den forrige regerings tid sammen med Det Konservative Folkeparti og Venstre af og til skældte meget ud over, at den socialdemokratisk ledede regering kunne få sig selv til at blande vidt forskellige ting sammen i ét lovforslag.
Jeg havde altid støtte fra De Konservative og Venstre, når man lavede den slags sjusk, men nu kan jeg konstatere, at kasketterne er skiftet.
Nu er det Venstre og De Konservative, der sidder i regeringen, og nu er det gud hjælpe mig Socialdemokratiet, som siger, at det er noget griseri.
Det ville være rart, hvis man nu kunne komme til den konklusion, at det altid har været noget griseri, for så ville SF jo få ret i, at det ikke er smart at blande tre lovforslag sammen.
Når man ser på lovforslaget her, vil jeg sige, at den første del, der vedrører ændringer af lov om dagpenge ved sygdom og fødsel, er en rettelse, som jeg gerne vil anerkende regeringens bidrag til.
Det problem, der blev konstateret hen over foråret og sommeren, hvor studerende kom i klemme, hvis de var dimittender og dermed ikke kom ud på arbejdsmarkedet umiddelbart efter afslutningen af deres studier og derfor ikke kunne få barseldagpenge, bliver løst.
Det synes jeg er fint, og det er noget, vi alle sammen ønsker, så det tror jeg alle kan bakke op.
Jeg kan ikke helt overskue den næste ændring, men jeg kan i hvert fald konstatere, at for kontanthjælpsmodtagere sker der en afkortelse af orlovsperioden på 8 uger, og det er, så vidt jeg ved, alle enige om.
Om det er en ligestilling eller en forbedring, eller hvad det nu er, er der så vidt forskellige holdninger til.
Det synes jeg sådan set måske ikke er helt rimeligt, så det spørgsmål tror jeg også, vi må se at få løst under udvalgsbehandlingen.
Det sidste punkt vedrører DIS, altså søfarende, og jeg vil sige det på den måde, at jeg synes, det er rigtigt, at man foretager den ligestilling, som lovforslaget lægger op til.
Det, der er problematisk, er: Man ved ikke, hvad det betyder, for vi kender ikke beregningsgrundlaget, og eftersom søfarende ansat under DIS-betingelserne er ansat under vidt forskellige betingelser i forhold til øvrige lønmodtagere, er det altså meget vanskeligt at forholde sig til indholdet af loven.
Det kræver sådan set, at man kunne forholde sig til den bekendgørelse, som Socialministeriet efterfølgende skal udarbejde.
Det gør det altså lidt vanskeligt at tage stilling til det, så derfor må mit udgangspunkt være en noget kritisk tilgang til de to elementer i lovforslaget.
Men jeg håber, vi kan få redt det ud under udvalgsbehandlingen.
Så medmindre vi kan finde nogle mindelige løsninger under udvalgsarbejdet, vil jeg gerne, som vi også gjorde før valget, opfordre regeringen til ikke at blande tre love sammen i ét lovforslag, da det ud fra lovkvalitetsmæssige hensyn ikke er særlig smart.
Så hvis vi ikke kan finde nogle holdbare løsninger for alle tre elementer under det videre udvalgsarbejde, vil jeg meget stærkt anbefale, at man opdeler forslaget, sådan at man tager hver lov for sig, så man får en bedre kvalitet i selve lovgivningsarbejdet.
Men det tror jeg også vi kan få løst under udvalgsarbejdet.